III ทุ่มกว่า 500 ลบ. ฮุบหุ้น “อราวน์ โลจิสติกส์ฯ” 50% คาดปิดดีล มี.ค.นี้
III ทุ่มกว่า 500 ลบ. ฮุบหุ้น "อราวน์ โลจิสติกส์ฯ" 50% ตามแผนขยายธุรกิจสู่ระดับภูมิภาค คาดปิดดีล มี.ค.นี้ 
13 ก.พ. 2562

บริษัท ทริพเพิล ไอ โลจิสติกส์ จำกัด (มหาชน) หรือ III ระบุว่า ที่ประชุมคณะกรรมการบริษัทเมื่อวานนี้ (12 ก.พ.) อนุมัติให้บริษัทเข้าซื้อหุ้นสามัญในบริษัท อราวน์ โลจิสติกส์ แมเนจเม้นท์ จำกัด (Around Logistics) จำนวน 125,000 หุ้น ซึ่งคิดเป็น 50% ของจำนวนหุ้นสามัญที่ออกและจำหน่ายได้แล้วทั้งหมดของ Around Logistics ซึ่งประกอบธุรกิจถือหุ้นในบริษัทอื่น (Holding Company) ที่ประกอบธุรกิจตัวแทนการขายระวางสินค้าของสายการบิน (General Sales Agent :GSA) จากผู้ถือหุ้นเดิมของ Around Logistics ได้แก่ Mr. Thomas Tay ในราคารวมเป็นจำนวนรวมทั้งสิ้นไม่เกิน 126.5 ล้านดอลลาร์ฮ่องกง หรือคิดเป็นไม่เกิน 511.3 ล้านบาท โดยคาดว่าจะดำเนินการแล้วเสร็จในเดือนมี.ค.62
โดยการเข้าซื้อหุ้นใน Around Logistics ซึ่งเป็นนิติบุคคลที่จดทะเบียนจัดตั้งในเขตบริหารพิเศษฮ่องกอง มีวัตถุประสงค์เพื่อการเข้าลงทุนถือหุ้นทางอ้อมในบริษัทย่อยที่ประกอบธุรกิจตัวแทนขายระวางสินค้าของสายการบิน โดยภายหลังการเข้าซื้อหุ้นสามัญของ Around Logistics จะทำให้ Around Logistics มีสถานะเป็นบริษัทร่วมของบริษัทที่ถือหุ้น 50% ขณะที่ Mr. Thomas Tay จะคงถือหุ้นในสัดส่วน 50%
ทั้งนี้ Around Logistics ได้ลงทุนถือหุ้นในบริษัทย่อยที่ประกอบธุรกิจตัวแทนขายระวางสินค้าของสายการบินในประเทศไทยเขตบริหารพิเศษฮ่องกงแห่งสาธารณรัฐประชาชนจีน และประเทศเวียดนาม และประกอบธุรกิจให้บริการสนับสนุนสายการบินในประเทศสิงคโปร์
สำหรับการลงทุนครั้งนี้จะทำให้มีโอกาสในการขยายธุรกิจตามกลยุทธ์ของบริษัทสู่ระดับภูมิภาค รวมถึงเสริมสร้างรายได้และสภาพคล่องของบริษัท ตลอดจนสร้างมูลค่าเพิ่มและสร้างความเชื่อมั่นให้กับนักลงทุน ส่วนแหล่งเงินลงทุนที่ใช้ในการเข้าซื้อหุ้นใน Around Logistics มาจากการเสนอขายหุ้นสามัญเพิ่มทุนต่อประชาชนเป็นครั้งแรก (IPO) ของบริษัท กระแสเงินสดจากการดำเนินงาน รวมถึงเงินกู้ยืมจากสถาบันการเงิน
 